Ο **Τζωρτζ Βήναμπλ Άλεν** (*George Venable Allen*, 3 Νοεμβρίου 1903 – 11 Ιουλίου 1970) ήταν Αμερικανός διπλωμάτης, που υπηρέτησε ως πρέσβυς των ΗΠΑ στο Ιράν κατά την κρίση του 1946, και μετέπειτα πρέσβυς των ΗΠΑ σε άλλες χώρες, μεταξύ των οποίων και στην Ελλάδα (το 1957-1958). Ασχολήθηκε επίσης με την επέκταση των δραστηριοτήτων της Φωνής της Αμερικής και την αύξηση της συμμετοχής της χώρας του στις δραστηριότητες της UNESCO.

Βιογραφικά στοιχεία
-------------------

Ο Άλεν γεννήθηκε στο Ντέραμ (Βόρεια Καρολίνα) και ήταν γιος εμπόρου, του Τόμας Έλις Άλεν, και της συζύγου του Χάριετ, το γένος Μουρ. Ο Τζων σπούδασε στο Πανεπιστήμιο Ντιουκ στη γενέτειρά του (τότε «Κολέγιο Τρίνιτυ»), από όπου απεφοίτησε το 1924, και στο Χάρβαρντ, από όπου απεφοίτησε το 1929. Δίδαξε επί τέσσερα έτη σε γυμνάσιο (1924-1928) και εργάσθηκε ως δημοσιογράφος στις εφημερίδες *Asheville Times* και *Durham Herald*. 

Εντάχθηκε στη διπλωματική υπηρεσία το 1930, αναλαμβάνοντας στην αρχή υποπρόξενος στην Τζαμάικα και αργότερα πρόξενος στη Σαγκάη, την Πάτρα και το Κάιρο. Κατόπιν τοποθετήθηκε ως πρέσβυς στο Ιράν, από το 1946 έως το 1948. Σε αυτό το διάστημα ασχολήθηκε με το να αποτρέψει μια σοβιετοϊρανική συμφωνία για το πετρέλαιο και πέτυχε να διώξει ο Ιρανός πρωθυπουργός Αχμάντ Καβάμ κομμουνιστές υπουργούς από την κυβέρνησή του. Βοήθησε επίσης στο κτίσιμο σχέσεων με τον Σάχη (βασιλιά) Μοχαμάντ Ρεζά Παχλαβί, παίζοντας τένις μαζί του μια φορά την εβδομάδα. Μετά υπηρέτησε για λίγο στην Ουάσινγκτον, ως υφυπουργός Εξωτερικών (1948-1949), προτού ξανασταλεί ως πρέσβυς των ΗΠΑ στη Γιουγκοσλαβία (1949-1953), στην Ινδία και το Νεπάλ (1953-1954). Στη συνέχεια ακολούθησε μια ακόμα θητεία του ως υφυπουργού Εξωτερικών, αυτή τη φορά αρμόδιου για θέματα Νότιας Ασίας και Αφρικής, το 1953-1954. Η τελευταία του θητεία ως πρέσβεως ήταν στην Ελλάδα, τη διετία 1956-1957. Επιστρέφοντας οριστικά στις ΗΠΑ, τοποθετήθηκε αμέσως διευθυντής της Υπηρεσίας Πληροφορήσεως των ΗΠΑ (USIA), μέχρι το 1960.

Μετά τη διπλωματική του σταδιοδρομία, ο Άλεν έγινε πρόεδρος του Ινστιτούτου Καπνού, θέση στην οποία παρέμεινε από το 1960 μέχρι το 1966.

Προσωπική ζωή
-------------

Ο Άλεν ήταν έγγαμος με την Κάθριν Μάρτιν (Katherine Martin) από το 1934 και συνέγραψε ένα βιβλίο (αυτοέκδοση) με θέμα την κοινή ζωή τους στο εξωτερικό και τίτλο *Foreign Service Diary*. Απέκτησαν μαζί τρία παιδιά, τον Τζωρτζ Β. τον νεότερο (τζούνιορ), τον Τζων Μ. και τον Ρίτσαρντ Α. Άλεν, που όλα σπούδασαν νομική και έγιναν δικηγόροι στην πρωτεύουσα Ουάσινγκτον.

Ο Τζωρτζ Βήναμπλ Άλεν απεβίωσε σε ηλικία 66 ετών στη Βόρεια Καρολίνα, αλλά τάφηκε στο Κοιμητήριο Ροκ Κρηκ στην Ουάσινγκτον.

Παραπομπές
----------

1. 1 2  (Αγγλικά) *SNAC*. w67h24ch. Ανακτήθηκε στις 9  Οκτωβρίου 2017.
2. 1 2  (Αγγλικά) *Find A Grave*. 7247643. Ανακτήθηκε στις 9  Οκτωβρίου 2017.
3. 1 2  «NCpedia» (Αγγλικά) biography/allen-george-venable. Ανακτήθηκε στις 9  Οκτωβρίου 2017.
4. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 13  Μαΐου 2020.
5. ↑  «The Chanticleer [serial]». Ανακτήθηκε στις 18 Οκτωβρίου 2015.
6. ↑  «George V. Allen». nndb.com. Ανακτήθηκε στις 18 Οκτωβρίου 2015.
7. ↑  Merrill, D. (2000). «Allen, George Venable (1903-1970), diplomat». *American National Biography*. doi:10.1093/anb/9780198606697.article.0700005.
8. ↑  
Hill and Knowlton (1960-11-11). *George V. Allen, U.S.I.A Director, Named Tobacco Institute President*. Δελτίο τύπου.
9. ↑  
Tobacco Institute (1966-02-23). *Former Senator Earle C. Clements Named Tobacco Institute President*. Δελτίο τύπου.

Πηγές
-----

* Το λήμμα «Άλλεν Γεώργιος» στη *Νέα Ελληνική Εγκυκλοπαίδεια* «Χάρη Πάτση», τόμος 4, σελίδα 392

Εξωτερικοί σύνδεσμοι
--------------------

* Το αρχείο του πρέσβεως στη Βιβλιοθήκη «Χάρυ Τρούμαν»

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 60778288
* LCCN: n94079871
* ISNI: 0000 0000 3171 1324
* GND: 1213496993
* SUDOC: 11114647X

 |

 |